kardosdrur/scandi-wiki huggingface dataset:
Heinrich Reventlow

Henrik eller Heinrich (von) Reventlow er navnet på flere personer:

 Heinrich Reventlow (provst) (1678-1732) – dansk-holstensk rigsgreve og klosterprovst
 Heinrich Reventlow (officer) til Wittenberg (1763-1848) – dansk-holstensk greve, generalmajor og kammerherre
 Heinrich Reventlow (amtmand) (1796-1841) – dansk-holstensk greve, amtmand og kammerherre, søn af den foregående
 Heinrich Anna Reventlow-Criminil (1798-1869) – dansk-holstensk greve og minister
Blekinge museum

Blekinge museum er et regionalt museum i Blekinge i det sydlige Sverige. Dets formål er at tydeliggøre viden om kulturarven især det blekingske og være forum for aktuel samfundsdebat. Museet virker i hele Blekinge, men har Karlskrona som hjemsted og udgangspunkt.

Blekinge museum er et fond ejet af Landstinget Blekinge, Karlskrona kommune og Blekinge Hembygdsförbund. Museets grundudstillinger viser fiskeriets udvikling, landbruget og stenhuggeri, som tidligere var hovedindkomsten sammen med båd- og skibsbyggeri. Blekinge museum driver også Vämöparken, et friluftsanlæg i udkanten af Karlskrona, som blandt andet rummer 15 bevaringsværdige bygninger.

Eksterne henvisninger 
 Officiel hjemmeside 

Museer i Sverige
Museum
Museer etableret i 1899
Det slører stadig

Det slører stadig er en dansk tv-satire serie der havde premiere i begyndelsen af 2013 på DR.
Serien havde fire unge kvinder med indvandrerbaggrund i front og fokuserede på satire af stereotyper, nydanskere, indvandrere og gammeldanskeres forhold til dem. Navnet på serien er en parodi på den danske komediefilm Det støver stadig (1962).

Ved premieren var der en del debat.
Kronikører i Politiken mente således at serien var fordummende og skildrede nydanskere som tilbagestående.

Medvirkende 
De fire kvinder i front er Sara Al Naser, Ellie Jokar, Naghme Ashabi og Ajla Prohic.
Instruktør er Parminder Singh.
Singh har også skrevet teksterne sammen med Jesper Juhl, Zaki Youssef og Christian Fuhlendorff.
Programmerne er udviklet og produceret af produktionsselskabet Respirator.

De medvirkende var forholdsvis ukendte ved premieren.
Sara Al Naser havde dog tidligere lavet 
den ved CPH:DOX viste amatørdokumentarfilm Fordi jeg er mig, der blandt andet portræterede Zaki Youssef,
mens Ellie Jokar og Ajla Prohic havde samarbejdet om rapnummeret Shuff Lige Det Sneer med musikvideo.

Lignende produktioner 
DR havde år tidligere vist en anden indvandrer-tv-satire OPS, og Det slører stadig havde også visse lighedspunkter med BBC's tv-satire Goodness Gracious Me.

Noter

Eksterne henvisninger 
 

Produceret af Respirator www.respirator.as  og Mizasen www.mizasen.com 
Miniserier fra Danmark

DR-serier
Satire
Komedieserier fra Danmark
Danske tv-serier fra 2010'erne
Nøglehullet på spisesteder

Nøglehullet på spisesteder er en certificeringsordning til spisesteder, som eksisterede i 2012-2016. Certificeringsordingen byggede på principperne bag det officielle ernæringsmærke Nøglehullet.
For at et spisested kunne blive Nøglehulscertificeret blev der bl.a. stilt krav til medarbejderkompetencer, et dagligt udbud af Nøglehulsmærkede retter og den ernæringsmæssige sammensætning i de Nøglehulsmærkede tilbud. Et Nøglehulscertificeret spisested blev kontrolleret årligt af Fødevarestyrelsen.  

Nøglehullet på fødevarer eksisterer stadigvæk. Nøglehullet er Miljø- og Fødevareministeriets officielle ernæringsmærke, som administreres og kontrolleres af Fødevarestyrelsen.
Nøglehullet kan placeres på fødevarer, som lever op til krav om bl.a. indhold af fedt, salt, sukker og fuldkorn/kostfibre. Nøglehullet gør det nemt for danskerne at vælge sundere fødevarer.

Eksterne henvisninger 
 Nøglehullet på spisesteder 
 Nøglehullet
 Bekendtgørelsen om Nøglehullet

Produktcertificering
Ernæring
Skjult kamera

Skjult kamera er et TV-underholdningsconcept, hvor intetanende mennesker udsættets for en practical joke, mens de filmes med et kamera, som de ikke kan se. Det ligner næsten en sketch.

Ofte er det almindelige mennesker, der er "ofre" for skjult kamera, men også kendte kan være "ofre". TV-programmet Her er dit liv indledes med skjult kamera, og den kendte "kapres" til programmet.

I Danmark er de klassiske eksempler Lotte Tarps bøn om hjælp til at slå en liggestol ud og Robert Larsens henvendelse med sort tale til tilfældige på Strøget.
 
Skjult kamera er også blevet benyttet til virale markedsføringsvideoer.

Henvisninger 

Humor
Tv-underholdningsprogrammer
Frederik Fabricius-Bjerre

Frederik Geert Fabricius-Bjerre (9. januar 1903 i København – 15. januar 1984) var en dansk matematiker og professor ved Polyteknisk Læreanstalt.

Han blev student fra Schneekloths Skole i 1920 og gav sig herefter i kast med matematisk-naturvidenskabelige studier ved Københavns Universitet. Disse studier blev afsluttet i 1925 med en magisterkonferens i matematik. I 1929 modtog han universitetets guldmedalje for besvarelse af en prisopgave, og i 1934 erhvervede han doktorgraden (dr. phil.) med disputatsen Differentialgeometriske Undersøgelser af torsionsfri Flader beliggende i Rum med konstant Krumning. 1940 blev han lektor ved Københavns Universitet.

Fabricius-Bjerre blev udnævnt til professor i geometri ved Polyteknisk Læreanstalt i 1942 og virkede her som en højt anset professor frem til pensionering i 1972. Han udarbejdede lærebøger til undervisningen i geometri med høje pædagogiske og faglige kvaliteter, og han var kendt som en yderst elegant og meget imødekommende forelæser.

Frederik Fabricius-Bjerre var formand for Dansk Matematisk Forening i perioden 1951-54 og blev æresmedlem af foreningen 1973. Han var Ridder af Dannebrog af 1. grad.

Kilder 
 Kraks Blå Bog 1981
 Vor Tids Leksikon, Bind 7-8, Aschehough Dansk Forlag, 1950

Matematikere fra Danmark
Professorer fra Danmarks Tekniske Universitet
Foreningsformænd fra Danmark
Danskere i 1900-tallet
Personer fra København
Faglitterære forfattere fra Danmark
Riddere af 1. grad af Dannebrog
Personer i Kraks Blå Bog (afdøde)
Ansatte ved Københavns Universitet
Dansksprogede forfattere fra Danmark
Modtagere af Københavns Universitets guldmedalje
Alumni fra Københavns Universitet
Ove Kaj Pedersen

Ove Kaj Pedersen (født 6. februar 1948 i Skagen) er en dansk politolog og professor emeritus i komparativ politisk økonomi ved Copenhagen Business School (CBS), hvor han var grundlægger af Department of Business and Politics.

Pedersen er oprindeligt uddannet journalist fra Danmarks Journalisthøjskole i 1970, men blev desuden cand.scient.pol. fra Aarhus Universitet i 1979. Han kom derefter til Roskilde Universitet som adjunkt i offentlig administration og blev i 1985 lektor samme sted. I 1996 blev han professor i offentlig administration ved Aalborg Universitet, men kom allerede året efter til Københavns Universitet som professor i komparativ politik. Han kom til CBS i 2004, hvor han var med til at opbygge handelshøjskolens forskningsmiljø indenfor krydsfeltet mellem politik og økonomi.

Han har skrevet flere bøger gennem årene, hvoraf Konkurrencestaten fra 2011 har været blandt de mest indflydelsesrige, og har desuden fungeret som kommentator i medierne. I 2008 modtog han Forskningskommunikationsprisen af Videnskabsministeriet.

Han var leder af forskningsprojektet SONIC: Sources of National Institutional Competitiveness, ved Copenhagen Business School, med forskere som Peer Hull Kristensen, Carsten Greve, Leonard Seabrooke, John L. Campbell og Susana Borrás.

Bibliografi 
 The Rise of Neoliberalism and Institutional Analysis (2001)
 Europeanization and Transnational States (2004)
 National Identity and Varieties of Capitalism: The Danish Experience (2006)
 Den europæiske skrue – Demokratisk Dynamik i Danmark og Sverige (2009)
 Oxford Handbook of Institutional Analysis (2010)
 Konkurrencestaten (2011), Hans Reitzels Forlag
 Markedsstaten (2014), Hans Reitzels Forlag, 
 Making Sense of Economic Uncertainty with John L. Campbell in Susana Borrás and Leonard Seabrooke (2015)

Kilder og eksterne henvisninger 

 Ove Kaj Pedersens hjemmeside 
 Ove Kaj Pedersen på Den Store Danske Encyklopædi

Personer fra Skagen
Politologer fra Danmark
Faglitterære forfattere fra Danmark
Professorer fra Copenhagen Business School
Videnskabsformidlere fra Danmark
Dansksprogede forfattere fra Danmark
Personer i Kraks Blå Bog
Holmöarna

Holmöarna er en øgruppe i Kvarken i Bottenviken mellem Sverige og Finland. Øerne er en del af Umeå kommun i Västerbottens län. Øerne har 75 fastboende og de største øer er Holmön, Ängesön, Grossgrunden, Holmögadd og Lilla og Stora Fjäderägg. Store områder af øerne er i dag naturreservat.

Eksterne kilder og henvisninger 

 Denne artikel bygger på «Holmöarna» fra engelsk Wikipedia, den 6. april 2012. 
 Holmön
 Naturguide til Kvarken: Holmöarna
 Umeå kommune om Holmöarna 

Øer i Sverige
Västerbottens län
Umeå kommun
Ludvig Detlev Reventlow

Ludvig Detlev greve Reventlow (6. juni 1780 – 10. juni 1857 i Preetz) var en dansk officer og kammerherre, far til Arthur Christian Detlev Ludvig Eugenius Reventlow og Ludwig Christian Detlev Friederich Reventlow.

Han var søn af statsminister Christian Ditlev Frederik lensgreve Reventlow og Sophie Frederikke Louise Charlotte von Beulwitz. Reventlow blev 1789 fændrik, 1790 sekondløjtnant à la suite, 1797 premierløjtnant à la suite i Sjællandske Rytterregiment og blev samme år immatrikuleret i Kiel, afgik 1802 til Nordre sjællandske Landeværnsregiment som kaptajn og kompagnichef, blev 1807 ritmester i Sjællandske (Prins Frederik Ferdinands) lette Dragoner, 1809 sekondritmester i Sjællandske Regiment og fik 23. april 1813 afsked som major for at gå i russisk tjeneste. Samme år blev Reventlow major à la suite i kavaleriet og samme år kammerherre. Han fik atter afsked 22. marts 1814 og blev 1832 karakteriseret oberstløjtnant.

Han ægtede 24. juni 1774 i Tirsted Kirke Agnes friherreinde von Hammerstein-Loxten (18. april 1795 – 19. januar 1824 på Sandbjerg Gods), datter af Hans Ditlev friherre Hammerstein-Loxten (1768-1826) og Sophie Dorothea Louise komtesse Holck (1774-1863).

Kilder 
 Danmarks Adels Aarbog 1939.

Kavaleriofficerer fra Danmark
Grever fra Danmark
Ludvig Detlev
Kammerherrer fra Danmark
Danskere i 1700-tallet
Danskere i 1800-tallet
Personer i Napoleonskrigene
Waldemar Dreyer

Waldemar Johan Dreyer (29. januar 1853 i København – 15. september 1924 sammesteds) var en dansk læge og forfatter.

Han blev student 1871 fra Schneekloths Skole, cand. med. 1878, nedsatte sig som praktiserende læge først i Jylland, senere på Fyn og blev 1893 distriktslæge i Ringsted. Dreyer, der allerede som ganske ung dyrkede zoologi og botanik, kom senere ind på arkæologiske og etnografiske studier og offentliggjorde resultater af disse i tidsskrifter og blade.

Af større arbejder har han udgivet en populær etnografi Naturfolkenes Liv (1898) og en populær arkæologi Nordens Oldtid (1899), begge i "Frem", samt Vor Klodes Dyr (3 bind, 1900-04, delvis sammen med J.O. Bøving-Petersen), Jorden i Tekst og Billeder (3 bind, 1905-07) og Den hvide Races Sejrsgang (2 bind, 1909-10), en populær fremstilling af
kolonialhistorien.

Fra 1912 redigerede Dreyer det populært-naturvidenskabelige tidsskrift "Fra Naturens Værksted", i hvilket han selv har skrevet talrige artikler. Tillige har han været en flittig oversætter, af værker af blandt andre Hagenbeck, Hedin og Fabre. Han deltog som skibslæge på rigsdagsmændenes skib Atlanta i kongefærden til Færøerne og Island 1907.

Efter Julius Schiøtts død blev Dreyer oktober 1910 direktør for Zoologisk Have, for hvis fremgang – både med hensyn til at bringe dyrebestanden op på et så højt trin som muligt og dens trivsel under så gode forhold, som fangenskabet tillader det – hans rige erfaringer fra en mængde besøg i udlandets zoologiske haver har været af stor betydning. Han var Ridder af Dannebrog.

Kilder

Eksterne henvisninger 
 

Læger fra Danmark
Faglitterære forfattere fra Danmark
Videnskabsformidlere fra Danmark
København Zoos direktører
Danskere i 1800-tallet
Danskere i 1900-tallet
Personer fra København
Personer i Kraks Blå Bog (afdøde)
Personer i Dansk Biografisk Leksikon
Oversættere fra Danmark
Riddere af Dannebrog
Kommunalpolitikere fra Danmark
Dansksprogede forfattere fra Danmark
Jørn Duus Hansen

Jørn Duus Hansen (født 23. januar 1944) er en dansk tekstforfatter og tidligere kreativ direktør i reklamebranchen, der blandt andet er kendt for sin medvirken i tv-programmet Kender du typen?.

Duus kom i 1972 til Sabroe Reklamebureau, senere til Bjørvig Reklame og Bergsøe Reklame. I 1983 var han medstifter af Nielsen, Mikkelsen & Duus, som vandt adskillige priser. Bureauet blev i 1989 solgt til DDB Needham. Fra 1992 til 2009 var han ansat hos Bates Y&R som tekstforfatter og kreativ direktør. Fra 1994 til 2000 medvirkede han i DR-programmerne Kender du typen? og Må vi se?.

Siden 2009 har han arbejdet som freelancer.

Kilde
 Blå Bog: Jørn Duus Hansen Dagbladet Børsen 3. oktober 2012

Reklamefolk fra Danmark
Preben Stuer Lauridsen

Preben Stuer Lauridsen (født 11. oktober 1940 på Frederiksberg, død 8. januar 2013) var en dansk dr. jur., advokat, professor og erhvervsleder.

Lauridsen vandt Københavns Universitets guldmedalje for en prisopgave, blev dr.jur. i 1974 på en disputats om rettens gyldighed og den retspolitiske argumentation. Derefter overtog han 1975 professoratet i retsfilosofi ved Københavns Universitet efter Alf Ross. I 1982 kom han til Universität Salzburg som professor i retsfilosofi. Hjemvendt var han i et år konstitueret landsdommer i Østre Landsret, men fik ikke tilbudt fast udnævnelse som dommer. I stedet tog han atter til udlandet som gæsteprofessor i München og virkede senere hen som praktiserende advokat. Blandt andet var han i 2004 forsvarer for Jønke, der blev idømt 4 års fængsel til vold. Fra 1994 til 2000 var Stuer Lauridsen administrerende direktør og bestyrelsesformand i det medieombruste Thorax Holding.

Fra 1998 var han primært bosat i henholdsvis Wien og London. Ved siden af sit mangefacetterede virke publicerede han bøger om mange områder indenfor juraen, ligesom han havde sæde i Det Samfundsvidenskabelige Forskningsråd. I 2010 skrev han krimien Sol til mørke. Op til sin død fungerede Lauridsen som advokat i Færch-sagen, der i forbindelse med hans død måtte udsættes.

Kilder
 Mindeord: En skarp og usædvanlig jurist er gået bort Politiken 21. januar 2013
 Om Preben Stuer Lauridsen

Referencer

Eksterne henvisninger 
 

Personer fra Frederiksberg
Jurister fra Danmark
Professorer fra Københavns Universitet
Advokater fra Danmark
Retsfilosoffer
Personer i Kraks Blå Bog (afdøde)
Faglitterære forfattere fra Danmark
Krimiforfattere fra Danmark
Erhvervsfolk fra Danmark
Dansksprogede forfattere fra Danmark
Modtagere af Københavns Universitets guldmedalje
Carl Bang (forfatter)

Carl Bang (19. april 1926 i Aabenraa – 30. maj 1998) var en dansk forfatter.

Bang voksede op i Viborg og blev student fra Viborg Katedralskole i 1945. Allerede året efter debuterede han som forfatter med digtsamlingen Vandfald og vindeltrappe, men vendte sig derefter mod romanen som genre. Hans forfatterskab domineres af en række samtidsromaner, som præges af hans sociale engangement på venstrefløjen. Hovedværker er Bytte fra 1977 om middelklassens sexfiksering, Vestberlin-skildringen Fra ilden i asken fra 1960 og Hånden bag hjertet fra 1991, der foregår i en dansk landsby.

Blandt mange anerkendelser kan nævnes at Carl Bang modtog Herman Bangs Mindelegat i 1992. Fra 1981 modtog han Statens Kunstfonds livsvarige ydelse

Hæder 
 1953: Tipsmidler
 1955: Egmont H. Petersens Fonds Legat
 1956: Emma Bærentzens Legat
 1956: Direktør J.P. Lund og hustru Vilhelmine Bugge's Legat
 1958: Tipsmidler
 1961: Frøken Suhrs Forfatterlegat
 1981: Statens Kunstfonds livsvarige ydelse
 1986: Henrik Pontoppidans Mindefonds Legat
 1992: Herman Bangs Mindelegat
 1993: Poeten Poul Sørensen og fru Susanne Sørensens Legat

Kilder 
 Carl Bang på Litteraturpriser.dk
 Carl Bang på Den Store Danske Encyklopædi

Eksterne henvisninger 
 
 Carl Bang på Dansk Forfatterleksikon

Personer fra Aabenraa
Digtere fra Danmark
Romanforfattere fra Danmark
Kunstnere på finansloven (afdøde)
Personer i Kraks Blå Bog (afdøde)
Danskere i 1900-tallet
Dansksprogede forfattere fra Danmark
Studenter fra Viborg Katedralskole
Søkort

Et søkort er et kort over et havområde og evt. tilstødende kystområder. Søkortet viser vanddybder, samt udvalgte højder på land, detaljer af kystlinjen, navigationsfarer, placering og type af sømærker, lokale oplysninger om Jordens magnetfelt, samt menneskeskabte strukturer såsom havne, bygninger og broer. Søkortet kan også vise oplysninger om tidevand og strømforhold.

Et søkort er et vigtigt redskab for marin navigation. De findes i dag både som traditionelle, trykte kort og i elektronisk/digital version. Hvor de sidstnævnte kan kobles sammen med GPS informationer, AIS og ruteplanlægningsværktøjer.

Se også 
Mercatorprojektion – traditionel kortprojektion for søkort
Carta Marina - kort over Norden fra 1539 fremstillet af Olaus Magnus

Eksterne henvisninger 

OpenSeaMap - The free nautical chart Hentet 22. jan. 2013

Søfart
Kartografi
Infografik
Total E&P

Total E&P (dansk: Total E&P Danmark A/S'') er et dansk olie- og gasselskab ejet af det franske olieselskab Total S.A. Firmaet var indtil 2017 ejet af A.P. Møller - Mærsk og hed indtil 2018 Mærsk Oil.

Total E&P er engageret i udforskning og produktion af olie og naturgas i Nordsøen og i Qatar, Algeriet, Kasakhstan, Angola, Mexicanske Golf, Brasilien og Grønland. De fleste af disse aktiviteter er ikke 100% ejet, men er via medlemskab i konsortier.

Hovedkvarteret for selskabet er på Esplanaden i København, mens selskabets danske aktiviteter har hovedkvarter i Esbjerg, hvor der planlægges et nyt hovedkvarter i det gamle frysehus på Esbjerg Havn.

Historie 

Virksomheden blev etableret i 1962, da Mærsk Gruppen blev tildelt en koncession på olie og gasser udforskning og produktion i Østersøen. I 1975 får Maersk Oil opgaven med at undersøge og udvikle oliefelter i Danmark, og i 1986 overtog Mærsk Olie Dansk Undergrunds Consortium-ejede felter i den danske del af Nordsøen.

Maersk Oil startede produktion i Qatar allerede i 1994, og på det danske Halfdan felt fra 1999.

Virksomheden siden år 2000 
Samlede olieproduktion er mere end 600.000 tønder om dagen og gasproduktion er op til omkring 1 mia. kubikfod per dag. Mere end 90 % af produktionen kommer fra aktiviteter i Danmark og Qatar, mens man ligeledes har aktiviteter i Storbritannien, Algeriet, Kasakhstan, Angola og Brasilien. Al-Shaheen i Qatar står alene for omkring 40 pct. af Maersk Oil. I Danmark og Storbitannien foregår produktion offshore, hvor de største felter er Tyra, Halfdan, Dan og Gormfeltet. Fra 2012 er selskabet ligeledes involveret i udviklingen af det norske Johan Sverdrup felt, der er det næststørste norske oliefelt efter Ekofisk.

Virksomheden beskæftiger 3.200 ansatte, heraf mere end 1.000 ingeniører og geovidenskabelige ansatte. Omtrent hver fjerde medarbejder arbejder offshore.

Maersk Oil er foreløbigt tildelt to nye udforskningstilladelser, PL472 og PL474 i Norges seneste udbundsrunde i februar 2008.

Maersk Oil ledes af CEO Jakob Bo Thomasen, CFO Graham Talbot samt COO Gretchen Watkins.

I august 2017 blev Maersk Oil solgt for 7,45 mia USD til det franske olieselskab Total S.A..

Forskning 
I forbindelse med forhandlinger om Nordsø-aftalen med den danske stat, vedtog Maersk Oil at bygge et forskningscenter, der skal forske i en bedre udnyttelse af de danske olieforekomster.

Referencer

Eksterne henvisninger 

 MAERSK OIL  – officiel hjemmeside

Olieselskaber i Danmark
A.P. Møller - Mærsk
Etableret i 1962
Naturgasselskaber i Danmark
Tuva Semmingsen

Tuva Semmingsen (født 13. januar 1975 i Norge) er en norsk mezzosopran og koloraturspecialist. Semmingsen har studeret på det norske Musikkonservatorium og på Den Kongelige Danske Operas akademi i København.

Tuva Semmingsen debuterede i 1999 på Den Kongelige Danske Opera som Cherubino i Figaros bryllup. Hun hører til ensemblet på dansk Opera og har optrådt bl.a. i Julius Cæsar (Sesto) Askepot (Angelina), Barberen i Sevilla (Rosina) og Händels Partenope (Patria Rosmira). Internationalt har hun spillet bl.a. Askepot (La Cerentola, Rossini) for Glyndebourne og den kongelige Stockholm Opera, Barberen i Sevilla i Nancy, Reims og Oslo, Julius Cæsar i Oslo. Hun kan endvidere høres i soundtracket til Lars von Triers film Antichrist sammen med Bjarte Eike & Baroksolistene. De har også udgivet en plade sammen – London Calling – med bl.a. Händel-arier.

Eksterne henvisninger 
 Officiel hjemmeside 

Operasangere fra Norge
Personer i Kraks Blå Bog
Volvo P1800

Volvo P1800 er en bil, der blev produceret af Volvo i perioden mellem 1961 og 1973. Volvo P1800 var den første Volvo-model med B18 motor, en motor som senere blev brugt i flere modeller, blandt andet i Amazon og i 140-serien.

P1800 var en sportslig udseende coupé, men i august 1971 blev en ny karroserivariant indført i form af 1800ES, hvor "ES" stod for "Estate", dvs. stationcar. P1800 ES var en todørs sportkombi med bagklap af glas. Produktionen af den almindelige coupé ophørte i 1972, og frem til juni 1973 var 1800ES den eneste variant.

P1800-modellen fik stor popularitet i kraft af den britiske TV-serie Helgenen, hvor Simon Templar spillet af Roger Moore kørte en hvid P1800 med registreringsnummer "ST 1".

Eksterne links 

 Omtale på volvotips.com

P1800
Biler fra 1960'erne
Biler fra 1970'erne
Biler introduceret i 1961
Monumentalkunst

Monumentalkunst er storstilet kunst, der er designet med den hensigt at sætte en iøjnefaldende et mærke. Monumentalkunst findes for det meste i det offentlige rum, som mindesmærker, bygninger og vægmalerier.                                                                                                                                                                                                                                                                                                                                                                                                                            
Monumentalmaleri er maleri af monumental art, i den store stil; specielt om store vægmalerier i modsætning til staffelimaleri.

I Norge var der en periode der var præget af monumentalmaleriet, som kaldes Freskoepoken, der gik fra 1918 til slutningen af 1950'erne. En af de ledende skikkelser var Axel Revold. I Danmark har vi også en tradition, den ser måske bare ikke så sammenhængende ud, fordi vi kategoriserer kunstværkerne som eksempelvis kalkmalerier, udsmykninger, gavlmalerier, reklamer og gadekunst.

De ældste danske eksempler på monumentalkunst er kalkmalerierne i kirker. Af udvendige udsmykninger i den store skala er der Jørgen Sonnes frise på Thorvaldsens Museum. Fra nyere tid er der Poul Gernes udvendige udsmykning af Palads Biografen fra 1989. Dertil kommer gavlmalerier som Hans Scherfigs mælkereklame fra 1962.

Eksempler på monumentalkunst

Note 

Maleri
Kunst
Carl Bang

Carl Bang er navnet på flere personer:

 Carl Bang (jurist) (1888-1970) – dansk præsident for Vestre Landsret (Emil Johannes Carl Bang)
 Carl Bang (forfatter) (1926-1998) – dansk forfatter